Document ID: 32014R0220

РЕГЛАМЕНТ (ЕС) № 220/2014 НА КОМИСИЯТА
от 7 март 2014 година
за изменение на Регламент (ЕО) № 479/2009 на Съвета по отношение на позоваванията на Европейската система от национални и регионални сметки в Европейския съюз
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (1), и по-специално член 17 от него,
като има предвид, че:
(1)
Определенията на „управление“, „дефицит“ и „инвестиране“ са установени в Протокола за процедурата при прекомерен дефицит, приложен към Договорите, и в Регламент (ЕО) № 479/2009 чрез позоваване на Европейската система от национални и регионални сметки в Общността (наричана по-нататък „ESA 95“), създадена с Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (2).
(2)
Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (3) (наричана по-нататък „ESA 2010“) съдържа референтната рамка от общи стандарти, определения, класификации и счетоводни правила за изготвяне на сметките на държавите членки с оглед на статистическите изисквания на Съюза, за да се получават резултати, които са съпоставими между отделните държави членки.
(3)
ESA 2010 представлява преразгледан вариант на ESA 95 и поради това се налага да се включат нови позовавания в Регламент (ЕО) № 479/2009.
(4)
По тази причина Регламент (ЕО) № 479/2009 следва да бъде съответно изменен.
(5)
За да се избегне каквото и да е объркване по отношение на прилагането на новите позовавания на ESA 2010, предвидените в настоящия регламент мерки следва да се прилагат от 1 септември 2014 г.,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 479/2009 се изменя, както следва:
1.
всички позовавания на „ESA 95“ се заменят с позовавания на „ESA 2010“;
2.
член 1, параграф 1 се заменя със следното:
„За целите на Протокола за процедурата при прекомерен дефицит и на настоящия регламент термините в параграфи 2 - 6 са определени в съответствие с Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (наричана по-нататък „ESA 2010“). Кодовете в скоби препращат към ESA 2010.“;
3.
член 1, параграф 3 се изменя, както следва:
a)
кодът „EDP B.9“ се заменя с „B.9“,
б)
кодът „EDP D.41“ се заменя с „D.41“;
4.
член 1, параграф 5, втора алинея се заменя със следното:
„Държавният дълг се състои от задълженията на държавното управление в следните категории: валута и депозити (AF.2), дългови ценни книжа (AF.3) и заеми (AF. 4) съгласно определенията в ESA 2010“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент се прилага от 1 септември 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 7 март 2014 година.

Labels: 2
15
19